bluuebunny/crossref_metadata_2025 huggingface dataset:
Δεσμός, αναπτυξιακά επιτεύγματα και ψυχική υγεία
Authors: Μαστροθεόδωρος Στέφανος
Published: August 2021

Στόχος της παρούσας εργασίας ήταν η μελέτη των διαχρονικών σχέσεων μεταξύ των διαστάσεων Άγχους και Αποφυγής του εφηβικού δεσμού στις στενές διαπροσωπικές σχέσεις, και των δεικτών προσαρμογής (αναπτυξιακά επιτεύγματα και ψυχική υγεία). Πιο αναλυτικά, η εργασία αυτή στόχευε στη διερεύνηση των ερωτημάτων: α) κατά πόσο μπορεί ο δεσμός στην εφηβεία να προβλέψει διαχρονικά τους δείκτες προσαρμογής, καθώς επίσης και β) ποιο είναι το δυναμικό μοτίβο των διαχρονικών σχέσεων μεταξύ δεσμού και δεικτών προσαρμογής. Το δείγμα αποτέλεσαν 685 έφηβοι, μαθητές της Α’ τάξης λυκείου που φοιτούσαν σε 8 λύκεια του Νομού Αττικής. Ως αναπτυξιακά επιτεύγματα θεωρήθηκαν η ανάπτυξη προσωπικής ταυτότητας [Κλίμακα Διαστάσεων Ανάπτυξης Ταυτότητας, (Luyckx και συν., 2008)], η σχολική βαθμολογία (μέσος όρος 5 σχολικών μαθημάτων), και η δημοτικότητα [κοινωνιομετρικά δεδομένα (Coie, Dodge, & Coppotelli, 1982)], ενώ ως ψυχική υγεία μετρήθηκε η γενική αυτοεκτίμηση (Rosenberg, 1965), τα συμπτώματα άγχους και τα συμπτώματα κατάθλιψης [SCL 90R (Derogatis & Kazdin, 2000)]. Τα αποτελέσματα της εργασίας αυτής έδειξαν, στο σύνολό τους, ότι οι δύο διαστάσεις του ενήλικου/εφηβικού δεσμού στις στενές διαπροσωπικές σχέσεις, ήτοι το Άγχος στο δεσμό και η Αποφυγή στο δεσμό, συσχετίζονται διαχρονικά με διαφορετικό τρόπο με τις μεταβλητές ενδιαφέροντος. Πρώτον, οι διαστάσεις του δεσμού βρέθηκαν να σχετίζονται διαχρονικά με το επίπεδο των περισσότερων μεταβλητών, αλλά όχι με το ρυθμό αλλαγής (διαχρονικής εξέλιξης) των μεταβλητών αυτών. Δεύτερον, οι διαστάσεις του δεσμού έδειξαν κατά κύριο λόγο να προηγούνται των διαστάσεων της προσαρμογής, στα δυναμικά μοτίβα των διαχρονικών αναλύσεων, ενώ υπήρξαν και περιπτώσεις όπου η Αποφυγή στο δεσμό δεχόταν τις διαχρονικές επιδράσεις άλλων μεταβλητών. Οι πρακτικές εφαρμογές των αποτελεσμάτων συζητούνται.
Evaluating the tendency for entrepreneurship among university graduating students
Authors: Ματσαγγίδης Χρίστος
Published: August 2021

Ο πρωταρχικός σκοπός της παρούσας μελέτης είναι να προσδιοριστούν οι παράγοντες που πιθανόν να επηρεάζουν την τάση για επιχειρηματικότητα. Συγκεκριμένα θα ερευνήσουμε κατά πόσο ορισμένοι παράγοντες ευθύνονται για τις προθέσεις που έχουν οι φοιτητές ΤΕΦΑΑ και ΤΟΔΑ να δημιουργήσουν επιχειρήσεις μετά το τέλος των σπουδών τους.Μεθοδολογία/ Προσέγγιση: Η συλλογή των δεδομένων έγινε με τη χρήση ερωτηματολόγιων από όλα τα ΤΕΦΑΑ της χώρας, καθώς και από το ΤΟΔΑ. Συλλέχθηκαν 478 ερωτηματολόγια από τεταρτοετείς φοιτητές, με τη μέθοδο της τυχαίας δειγματοληψίας. Η ανάλυση έγινε με τη χρήση του στατιστικού προγράμματος SPSS STATISTICS καθώς και με το πρόγραμμα RATS (Regression Analysis of Time Series). Χρησιμοποιήθηκαν διάφορα τεστ για την ανάλυση. Αποτελέσματα/ Εφαρμογές: Τα αποτελέσματα δείχνουν σωρεία χαρακτηριστικών παραγόντων που ενθαρρύνουν και αποθαρρύνουν τους φοιτητές στο να δημιουργήσουν επιχειρηματική καριέρα στο μέλλον.
Σχεδιασμός, ανάπτυξη και εφαρμογές αυτόνομων οχημάτων στη γεωργία
Authors: Σπανομήτρος Ιωάννης
Published: August 2021

Κατά τη διάρκεια μίας μεγάλης συγκομιδής σε εμπορικούς οπωρώνες χρησιμοποιούνται μεταφορείς κιβωτίων, διαφορετικών χωρητικοτήτων για τη διανομή και την ανάσυρση άδειων και πλήρη, αντίστοιχα, κιβωτών κατά μήκος των γραμμών του οπωρώνα. Οι ερευνητές ανέπτυξαν αυτόνομους μεταφορείς κιβωτίων με σκοπό την αντικατάσταση του ανθρώπινου δυναμικού ώστε να αυξήσουν την αποδοτικότητα. Επίσης, σε καλλιέργειες που η συγκομιδή γίνεται χειρονακτικά, όπως για παράδειγμα η συγκομιδή φράουλας και επιτραπέζιων σταφυλιών, έχει προταθεί και αναπτυχθεί η ιδέα της χρήσης ρομπότ τα οποία χωρισμένα σε ομάδες μεταφέρουν πλήρη κιβώτια των οποίων η εκφόρτωση γίνεται σε σταθμούς (αποθήκες) στην άκρη του χωραφιού. Έτσι, μειώνονται ή μπορεί και να εξαλείφονται οι μη παραγωγικοί χρόνοι, κατά τους οποίους οι εργαζόμενοι πρέπει να τα μεταφέρουν χωρίς τη χρήση κάποιου μέσου. Υπάρχουν δύο σημαντικά ερωτήματα σχετικά με τη λειτουργία των ομάδων αυτών. Λαμβάνοντας υπόψη μια σειρά τέτοιων οχημάτων ορισμένης χωρητικότητας αλλά και ενός αριθμού αιτήσεων παραλαβής κιβωτίων, ποια είναι η βέλτιστη κατανομή φορτίων και ο προγραμματισμός που θα ελαχιστοποιήσουν το μέγιστο χρόνο κατά τον οποίο τα κιβώτια παραμένουν στο χωράφι; Πώς αλλάζει η απόδοση λειτουργίας, καθώς μεταβάλλεται ο αριθμός των οχημάτων που απαρτίζουν το στόλο καθώς και οι ικανότητές τους; Η παρούσα διατριβή θα δώσει κάποιες απαντήσεις στα παραπάνω ερωτήματα. Μια στατική εκδοχή του προβλήματος διαμορφώνεται και επιλύεται, όταν σε κάποια χρονική στιγμή πλήρη κιβώτια / κουτιά σε γνωστές θέσεις πρέπει να μεταφέρονται σε ένα σταθμό εκφόρτωσης. Σημαντικοί περιορισμοί είναι ότι τα ρομπότ δε μπορούν να κινηθούν πλευρικά μεταξύ των σειρών του οπωρώνα, γεγονός που μπορεί να οφείλεται στην άρδευση, σε συρματοπλέγματα, σε αυξημένα κρεβάτια, καθώς επίσης πρέπει να αποφεύγονται οι μεταξύ τους συγκρούσεις αλλά και τα αδιέξοδα που μπορεί να εμφανιστούν κατά μήκος μίας γραμμής. Ως εκ τούτου, η λύση του προβλήματος είναι ο υπολογισμός της βέλτιστης αποστολής, ο προγραμματισμός και η δρομολόγηση των ρομπότ. Το πρόβλημα μοντελοποιείται ως ένα Split Delivery Vehicle Routing Problem (SDVRP) και διατυπώνεται ως ένα πρόβλημα βελτιστοποίησης μικτού ακέραιου προγραμματισμού που ελαχιστοποιεί το μέγιστο χρόνο υπηρεσίας για τις εργασίες μεταφοράς των κιβωτίων. Τα πειράματα προσομοίωσης αφορούν ομάδες ρομπότ μεταβλητού μεγέθους, και για ρομπότ με διαφορετικές χωρητικότητες φορτίου. Τα αποτελέσματα δείχνουν ότι για μία σταθερή χωρητικότητα, ο μέγιστος χρόνος υπηρεσίας μειώνεται εκθετικά καθώς ο αριθμός των ρομπότ αυξάνεται. Επίσης, για σταθερή χωρητικότητας ομάδας, ο μέγιστος χρόνος υπηρεσίας μειώνεται σχεδόν γραμμικά με την αύξηση του αριθμό των ρομπότ και με τη μείωση της κάθε χωρητικότητας ξεχωριστά. Τέλος, για έναν σταθερό αριθμό ρομπότ αύξηση της χωρητικότητάς του μειώνει το χρόνο υπηρεσίας, αν και η αύξηση αυτή δε γίνεται με μονότονο ρυθμό.
Το κουκλοθέατρο ως διαπολιτισμικό και επικοινωνιακό εργαλείο στη διδασκαλία της ελληνικής ως δεύτερης γλώσσας
Authors: Βίτσου Μαγδαληνή
Published: August 2021

Το κουκλοθέατρο είναι μια μορφή της Δραματικής Τέχνης στην Εκπαίδευση και πολύτιμο εκπαιδευτικό εργαλείο, καθώς περιβάλλεται από μυστήριο, χιούμορ, προσεγγισιμότητα, εφευρετικότητα, δημιουργικότητα και δημιουργεί τις συνθήκες για αλληλεπιδραστική/διαφοροποιημένη μάθηση. Ως παιδαγωγικό εργαλείο, το κουκλοθέατρο προσφέρει την δυνατότητα στους μαθητές εκφράσουν τα συναισθήματα τους, ενεργοποιείται η φαντασία τους και διευκολύνεται η γεφύρωση των πολιτιστικών, θρησκευτικών, γλωσσικών, κοινωνικών ή φυλετικών διαφοροποιήσεων. Σκοπός της παρούσας διατριβής ήταν να μελετήσει την επίδραση του κουκλοθεάτρου ως επικοινωνιακού και διαπολιτισμικού εργαλείου στη διδασκαλία της ελληνικής γλώσσας ως δεύτερης ή ως ξένης. Η έρευνα είχε τη μορφή έρευνας - δράσης και λαμβάνοντας υπόψη το γλωσσικό και πολιτισμικό κεφάλαιο της ομάδας -στόχου σχεδιάστηκαν 16 κουκλοθεατρικές παρεμβάσεις σε 4 τμήματα εκμάθησης μητρικής γλώσσας της ευρύτερης περιοχής της Στοκχόλμης. Οι παρεμβάσεις βασίστηκαν στις αρχές της Δραματικής Τέχνης στην Εκπαίδευση, της Διαπολιτισμικής Εκπαίδευσης και στις αρχές της Επικοινωνιακής Προσέγγισης, λαμβάνοντας υπόψη τη θεώρηση του Krashen, ως προς την κατάκτηση της δεύτερης γλώσσας. Η ανάλυση όλων των δεδομένων που συλλέχθηκαν συνέβαλε στην αναγνώριση των επικοινωνιακών δυνατοτήτων του κουκλοθεάτρου ως εργαλείου στην παιδαγωγική πράξη, καθώς μειώθηκε αισθητά ο παράγοντας «άγχους» στα παιδιά και συνεπώς βελτίωσαν τις επικοινωνιακές τους δεξιότητες. Οι μαθητές εμπλούτισαν το λεξιλόγιό τους στην ελληνική γλώσσα, βελτίωσαν την ακουστική τους δεξιότητα, την ικανότητά τους για αφήγηση μέσω της δραματοποίησης με κούκλες. Παράλληλα ανέπτυξαν ενσυναίσθηση, καλλιεργήθηκε η διαπολιτισμικότητά τους και ενδυναμώθηκε η διπολιτισμικότητά τους. Μακροπρόθεσμα, τα αποτελέσματα της παρούσας έρευνας θα μπορούσαν να χρησιμοποιηθούν στην επέκταση της εφαρμογής της μεθόδου στα αναλυτικά προγράμματα που αφορούν τη διδασκαλία γλωσσών αλλά και γενικότερα στα αναλυτικά προγράμματα όλων των βαθμίδων, αξιοποιώντας το κουκλοθέατρο ως ένα δυναμικό, διαμεσολαβητικό εργαλείο μάθησης και επικοινωνίας
Βελτιστοποιημένοι αλγόριθμοι επαναγραφής ερωτημάτων για εκφραστικές περιγραφικές λογικές
Authors: Τριβέλα Δέσποινα
Published: August 2021

Μία σημαντική προσέγγιση για την απάντηση ερωτημάτων σε οντολογίες είναι ηεπαναγραφή της οντολογίας και του ερωτήματος σε φορμαλισμούς για τους οποίους έχουν αναπτυχθεί αλγόριθμοι απάντησης ερωτημάτων. Η προσέγγιση έχει μελετηθεί για διαφορετικά υποσύνολα της γλώσσας OWL, όπως είναι οι γλώσσες OWL 2 QL, OWL 2 EL, καθώς και οι Horn-SHIQ και SHIQ. Μία βασική οικογένεια αλγορίθμων επαναγραφής περιλαμβάνει εκείνους που βασίζονται στην επίλυση. Χαρακτηριστικό τους είναι η δυνατότητα γενίκευσης σε διαφορετικές γλώσσες οντολογίας, καθώς και η δυνατότητα αξιοποίησης των τεχνικών βελτιστοποίησης που έχουν προκύψει από την εκτενή και μακροχρόνια έρευνα στον κλάδο της θεωρίας αποδείξεων με βάση την επίλυση. Την ίδια στιγμή όμως, η ικανότητα γενίκευσης που προσφέρει η μέθοδος της επίλυσης, μπορεί έχει επιπτώσεις στην επίδοση των αλγορίθμων. Στην παρούσα διατριβή μελετάμε και βελτιστοποιούμε υπάρχουσες μεθόδους που εφαρμόζουν τεχνικές επίλυσης με σκοπό να σχεδιάσουμε αποδοτικούς αλγορίθμους επαναγραφής για σημαντικά υποσύνολα της OWL 2. Η βασική ιδέα των αλγορίθμων είναι να αναπτύσσουν μια στρατηγική εφαρμογής κανόνων που θα λαμβάνει υπόψη τα ιδιαίτερα χαρακτηριστικά της κάθε γλώσσας περιγραφικής λογικής. Αρχικά, παρουσιάζουμε έναν αλγόριθμο για τη γλώσσα DL-Lite που σχετίζεται άμεσα με την OWL 2 QL. Ο λογισμός μας αποφεύγει την εκτέλεση περιττών κανόνων συμπερασμού επιλύοντας έτσι, ένα από τα βασικά προβλήματα αντίστοιχων αλγορίθμων. Στη συνέχεια, επεκτείνουμε τον αλγόριθμο για τη γλώσσα ELHI που σχετίζεται με την OWL 2 EL. Παρά την υψηλότερη εκφραστικότητα της γλώσσας ELHI, δείχνουμε ότι απαιτούνται λίγες μόνο τροποποιήσεις στον αλγόριθμο για την DL-Lite. Τέλος, επεκτείνουμε περαιτέρω τον αλγόριθμο, ώστε να υποστηρίζει την υψηλής εκφραστικότητας γλώσσα Horn-SHIQ. Ακολουθώντας τη λογική που αναπτύχθηκε για την ELHI, ο αλγόριθμος λαμβάνει υπόψη τις σύνθετες, αλλά συγκεκριμένες αλληλεπιδράσεις των αξιωμάτων της γλώσσας, ώστε να περιορίσει στο ελάχιστο την εφαρμογή των κανόνων της επίλυσης.Υλοποιήσαμε τους αλγορίθμους σε ένα πρωτότυπο σύστημα και διεξάγαμε πειραματική αξιολόγηση κάνοντας χρήση σύνθετων OWL οντολογιών μεγάλης κλίμακας. Πρόκειται για την πρώτη αξιολόγηση συστήματος επαναγραφής με οντολογίες τέτοιου μεγέθους. Στην περίπτωση των οντολογιών σε DL-Lite και ELHI τα αποτελέσματα δείχνουν ότι το σύστημά μας αποκρίνεται ταχύτερα από ότι τα διαθέσιμα εξελιγμένα συστήματα. Στις περιπτώσεις οντολογιών σε Horn-SHIQ η σύγκριση έγινε με το μοναδικό υπάρχον σύστημα που υποστηρίζει την επαναγραφή ερωτημάτων σε αυτή την εκφραστικότητα, το οποίο δεν καταφέρνει να αποκριθεί στον προκαθορισμένο χρόνο τερματισμού, όταν το σύστημά μας αποκρίνεται σε μερικά δευτερόλεπτα.
Μεταβολική μελέτη και σύγκριση αποσταγμάτων με φυσικοχημικές και αναλυτικές μεθόδους
Authors: Φωτάκης Χαράλαμπος
Published: August 2021

Η παρούσα διδακτορική διατριβή φιλοδοξεί να αποκρυπτογραφήσει το μεταβολικό αποτύπωμα των ελληνικών αποσταγμάτων στεμφύλων σταφυλής (τσίπουρο και τσικουδιά).Σε αυτό το πλαίσιο, 180 δείγματα από γηγενείς και διεθνείς ποικιλίες, που προέρχονται από μεγάλες αμπελουργικές περιοχές της Ελλάδας ερευνήθηκαν. Το πρωτόκολλο παρακολούθησης που υιοθετήθηκε κατάφερε να καταγράψει το ολιστικό αποτύπωμα των δείγματων και να ανιχνεύσει 53 μεταβολίτες με NMR.Τα NMR φάσματα αποκτήθηκαν από την εφαρμογή της ευαίσθητης WET1D NMR παλμικής ακολουθίας, η οποία κατάφερε να αποκαλύψει την παρουσία μεταβολιτών μικρής αφθονίας σε ένα υπόστρωμα με υψηλής περιεκτικότητα σε αιθανόλη (~40%).Η μη επιβλεπόμενη τεχνική PCA ταξινόμησε τα δείγματα ανάλογα με την προέλευσή τους, αναδεικνύοντας παράλληλα, πληροφορίες σχετικά με την ποικιλία, το έτος συγκομιδής, την παλαίωση και τις διαδικασίες παραγωγής. Μεταβολίτες όπως ανώτερες αλκοόλες, πολυόλες, εστέρες, οξέα, καθώς και μονο-και δι-σακχαρίτες συνδέθηκαν με την ταξινόμηση των δειγμάτων. Επιβλεπόμενες τεχνικές (OPLS-DA, O2PLS-DA) απέδωσαν μεταβολίτες που συνδέονται με τη γεωγραφική προέλευση των δειγμάτων, που χαρακτηρίζουν την ποικιλία σταφυλιού και διερευνήθηκε η πιθανή επίδραση του έτους συγκομιδής. Επιπλέον, μελετήθηκε η μεταβίβαση ενώσεων από το βαρέλι προς το απόσταγμα κατά τη διάρκεια της παλαίωσης. Μάλιστα, ταυτοποιήθηκαν ενώσεις με φαινολικό και φουρανικό δακτύλιο που εμπλουτίζουν το απόσταγμα κατά τη διάρκεια της παλαίωσης. Σε αυτό το πλαίσιο προσδιορίστηκε η αντιοξειδωτική ικανότητα των παλαιωμένων αποσταγμάτων με την εφαρμογή έξι φασματοφωτομετρικών τεχνικών. Τέλος, το φασματοσκοπικό αποτύπωμα των μεταβολιτών υπογράμμισε την επιρροή των διαδικασιών ζύμωσης και απόσταξης.
Μεθοδολογία επιβεβαίωσης αριθμητικών προσομοιώσεων κατασκευών μέσω οπτικών μεθόδων πλήρους πεδίου και τεχνικών ανάλυσης εικόνας
Authors: Πασιαλής Βασίλειος
Published: August 2021

Οι σύγχρονες κατασκευαστικές τάσεις ωθούν τους μηχανικούς να σχεδιάζουν πιο περίπλοκες, ελαφρότερες κατασκευές, από υλικά των οποίων η μηχανική συμπεριφορά δεν είναι πλήρως προσδιορισμένη. Ταυτόχρονα οι χρήστες / καταναλωτές των κατασκευών αυτών απαιτούν τη μέγιστη δυνατή αξιοπιστία, η οποία συνήθως επιτυγχάνεται με αύξηση του συντελεστή ασφαλείας, που μπορεί να καταλήξει στη δημιουργία βαρύτερων και συχνά συντηρητικών σχεδιασμών. Είναι προφανές ότι η προσπάθεια βελτιστοποίησης του σχεδιασμού μέσω της μείωσης της απαιτούμενης ποσότητας υλικού, απαιτεί την μείωση των αβεβαιοτήτων στην ανάλυση και το σχεδιασμό και συνεπακόλουθα στην ανάπτυξη αριθμητικών μεθοδολογιών ανάλυσης και προσομοίωσης, έτσι ώστε αυτές να παρέχουν υψηλό βαθμό εμπιστοσύνης.Μέχρι πρότινος δεν υπήρχαν ολοκληρωμένες μεθοδολογίες, ή πρότυπα που να σχετίζονται με την επιβεβαίωση των αριθμητικών μοντέλων μηχανικής του παραμορφώσιμου σώματος. Ως αποτέλεσμα, η εμπιστοσύνη στις αριθμητικές προσομοιώσεις ήταν μειωμένη. Ωστόσο, με τη χρήση οπτικών τεχνικών πλήρους πεδίου γίνεται πλέον εφικτή η καταγραφή του πλήρους πεδίου μετατοπίσεων ή και παραμορφώσεων για την πιο αποτελεσματική επιβεβαίωση των αριθμητικών μοντέλων, με στόχο πάντα τη βέλτιστη σχεδίαση των κατασκευών.Σκοπός της διδακτορικής διατριβής είναι να παρουσιάσει βήμα-προς-βήμα μία καινοτόμο μεθοδολογία η οποία δύναται να επιβεβαιώνει τις αριθμητικές προσομοιώσεις των κατασκευών μέσω της σύγκρισης του πλήρους αριθμητικού και πειραματικού πεδίου δεδομένων. Η μεθοδολογία περιλαμβάνει τη συμπίεση των δεδομένων με χρήση των ορθογώνιων ροπών Zernike και Chebyshev και την εισαγωγή των αβεβαιοτήτων των πειραματικών μετρήσεων μέσω της διακρίβωσης του οπτικού συστήματος.Στο πλαίσιο της διατριβής πραγματοποιήθηκε βελτίωση της αποτελεσματικότητας των ροπών Zernike μέσω κατάλληλων μαθηματικών μετασχηματισμών και ιδιαίτερα της αξιοποίησης των δυνατοτήτων του σύμμορφου μετασχηματισμού. Στο πλαίσιο αυτό προτάθηκε μέγεθος αντίστοιχο με αυτό της διατμητικής παραμόρφωσης και της ειδικής ενέργειας παραμόρφωσης για την εκτίμηση της στρέβλωσης που παρατηρείται σε μία εικόνα μετά την εφαρμογή ενός γεωμετρικού μετασχηματισμού. Η μεθοδολογία εφαρμόστηκε σε στατικού και δυναμικού τύπου προβλήματα και επιλύθηκαν επιμέρους προβλήματα, όπως η αρχική επεξεργασία των δεδομένων, η διαμέριση της πλήρους εικόνας και η διαχείριση των ασυνεχειών τόσο σε πειραματικά όσο και στα αριθμητικά δεδομένα.
Η επίδραση μονονουκλεοτιδικών πολυμορφισμών στα γονίδια των Iks καναλιών καλίου στην εκδήλωση κολπικής μαρμαρυγής μετά από επέμβαση ανοιχτής καρδιάς
Authors: Βούδρης Κωνσταντίνος
Published: August 2021

Η ανθρώπινη πρωτεΐνη KCNE1 σχηματίζει την β-υποομάδα των διαύλων Iκs καλίου και παίζει σημαντικό ρόλο στην ρύθμιση της διάρκειας του κολπικού δυναμικού ενέργειας. Στην μελέτη αυτή εκτιμήσαμε την σχέση μεταξύ της μη συνώνυμης μετάλλαξης 112G>A του γονιδίου KCNE1 και της εμφάνισης κολπικής μαρμαρυγής μετά από επεμβάσεις ανοικτής καρδιάς.ΑΣΘΕΝΕΙΣ – ΜΕΘΟΔΟΙ – ΑΠΟΤΕΛΕΣΜΑΤΑΜελετήσαμε σε προοπτική βάση 509 διαδοχικούς ασθενείς με καρδιοπάθεια που υποβλήθηκαν σε εγχείρηση ανοικτής καρδιάς. Σε 203 ασθενείς εμφανίστηκε κολπική μαρμαρυγή μετά την καρδιοχειρουργική επέμβαση. Ο γονότυπος 112G>A του πολυμορφισμού προσδιορίστηκε με τη χρησιμοποίηση αλυσιδωτής αντίδρασης πολυμεράσης (PCR) / ανάλυσης πολυμορφισμού μεγέθους περιοριστικών θραυσμάτων (RFLP) και επιβεβαιώθηκε με χαρτογράφηση της νουκλεοτιδικής αλληλουχίας (sequencing) του προϊόντος της PCR. Το αλληλόμορφο G παρατηρήθηκε σε αυξημένη συχνότητα στους ασθενείς που εμφάνισαν κολπική μαρμαρυγή μετά την καρδιοχειρουργική επέμβαση σε σχέση με τους ασθενείς χωρίς μετεγχειρητική κολπική μαρμαρυγή (0.628 έναντι 0.552, αντίστοιχα, p=0.016). Ο ατομικός σχετικός κίνδυνος εμφάνισης μετεγχειρητικής κολπικής μαρμαρυγής αυξήθηκε καθώς αυξανόταν ο αριθμός των αλληλόμορφων G από 1.36 (95% διαστήματα αξιοπιστίας [CI] 0.89-2.08) για ετεροζυγώτες του αλληλόμορφου G σε 1.62 (95% CI 1.08-2.43) για ομοζυγώτες του αλληλόμορφου G (p=0.04). Στην πολυπαραγοντική ανάλυση το μειωμένο κλάσμα εξώθησης της αριστερής κοιλίας (αναλογία πιθανοτήτων, Odds Ratio [OR] 1.585, 95% CI 1.076-2.331, p=0.020), η ηλικία (OR 1.043, 95%CI 1.022-1.064, p<0.001), ο τύπος της χειρουργικής παρέμβασης (αντικατάσταση της αορτικής βαλβίδας) (OR 1.869, 95%CI 1.094-3.194, p=0.022) και ο γονότυπος 112G>A (OR 1.401 [σε αθροιστικό μοντέλο], 95%CI 1.052-1.865, p=0.021) ήταν ανεξάρτητοι προγνωστικοί παράγοντες για την εμφάνιση κολπικής μαρμαρυγής μετά επεμβάσεις ανοικτής καρδιάς. ΣΥΜΠΕΡΑΣΜΑΤΑ Η μελέτη αυτή επιβεβαίωσε την συσχέτιση του πολυμορφισμού 112G>A και της μετεγχειρητικής κολπικής μαρμαρυγής σε ασθενείς που υποβάλλονται σε επέμβαση ανοικτής καρδιάς.
Η πρόσληψη του αρχαίου δράματος στην Ελλάδα τον 19ο αι.
Authors: Καλτσούνας Ευθύμιος
Published: August 2021

Η θέση που καταλαμβάνει το αρχαίο δράμα στις νεοελληνικές συνειδήσεις, όπως αυτές διαμορφώνονται κατά τη διάρκεια του 19ου αιώνα, έχει μελετηθεί κυρίως στο πεδίο της θεατρικής πράξης, ενώ ερευνητικά παραμελημένη παραμένει η κρίσιμη –και για την ιστορία του θεάτρου– σχολική του πρόσληψη. Η χρήση του αρχαίου δράματος στην ελληνική εκπαίδευση του 19ου αιώνα επιβεβαιώνει πρώτα και κύρια τις επικρατούσες γλωσσοκεντρικές της στοχεύσεις που καθόριζαν αδιάκριτα τη διδασκαλία όλων των αρχαίων ελληνικών κειμένων. Δεν είναι ωστόσο δυνατό να κατανοήσουμε πλήρως τη θέση του στη νεοελληνική εκπαίδευση σε σχέση μόνο με αυτόν τον δομικό προσανατολισμό, καθώς παραμένει δυσδιάκριτος ο ειδικός χαρακτήρας που έλαβε η διδακτική του προσέγγιση. Στο πρώτο μέρος της εργασίας αρχικά αναζητήσαμε το νομοθετικό πλαίσιο που καθόρισε τα αναλυτικά προγράμματα των σχολείων της μέσης εκπαίδευσης από την ίδρυση του ελληνικού κράτους και στο εξής. Στη συνέχεια επιχειρήθηκε η αποτύπωση των μεθόδων διδασκαλίας της αρχαιοελληνικής γραμματείας και του σχετικού ενδιαφέροντος που γεννά η ελληνική παιδαγωγική σκέψη, επισημαίνοντας ειδικότερα τις προτάσεις αναμόρφωσης του διδακτικού πλαισίου προσέγγισης του αρχαίου δράματος. Στον κορμό της έρευνάς μας βρίσκονται τα σχολικά εγχειρίδια, στα περιεχόμενα των οποίων εντοπίζονται δραματικά κείμενα. Σε αυτά συνυπολογίστηκαν επίσης και σχολικές εκδόσεις με εξειδικευμένο περιεχόμενο, που εντάσσουν την εξέταση του αρχαίου δράματος στο πλαίσιο μελέτης της μετρικής, της ποιητικής, της ρητορικής και της ιστορίας της αρχαιοελληνικής γραμματείας. Επίσης κρίθηκε απαραίτητο να διερευνηθούν και οι συσχετισμοί με τα γνωστικά αντικείμενα της ελληνικής μυθολογίας και της γαλλικής και νεοελληνικής γλώσσας. Στο δεύτερο μέρος το ερευνητικό πεδίο της εργασίας διευρύνθηκε, καθώς έγινε αντιληπτό ότι οι πραγματικές διαστάσεις της διδασκαλίας του αρχαίου δράματος δεν διαμορφώθηκαν αποκλειστικά μέσα στις επίσημες δομές του εκπαιδευτικού συστήματος ούτε προέκυψαν μόνο μέσα από τα εγκεκριμένα σχολικά εγχειρίδια: κρίσιμες για τη διαμόρφωση της αρχαιογνωσίας των διδασκόντων αλλά και του ευρύτερου ερμηνευτικού τοπίου του αρχαίου δράματος στη διάρκεια του αιώνα στάθηκαν φιλολογικές εκδόσεις, διδακτικά βοηθήματα, εκδόσεις με δηλωμένους ή μη εκπαιδευτικούς στόχους, μεταφράσεις και άλλες μελέτες. Όλα αυτά καθόρισαν τα όρια της ερμηνευτικής επικράτειας μέσα στην οποία εξελίχθηκε η πρόσληψη του αρχαίου δράματος και αποκάλυψαν την πραγματική δυναμική που αναπτύχθηκε για την κατανόησή του πέρα από τις κυρίαρχες γλωσοκεντρικές έγνοιες, καθώς αναλαμβάνει πλέον ως πολύτιμο εθνικό πολιτισμικό κεφάλαιο ενεργό ρόλο στη διαπραγμάτευση της σχέσης του νέου ελληνισμού με την αρχαιότητα και προσφέρει με τις αναγκαίες προσαρμογές και τις κατάλληλες προφυλάξεις ένα εύπορο περιβάλλον για συνθέσεις και ταυτίσεις.
Μικροπαλαιοντολογική, παλαιοοικολογική και τεκτονική ανάλυση του ηφαιστειακού κέντρου Σουσακίου κατά το πλειόκαινο και το πλειστόκαινο, Ανατολικός Κορινθιακός κόλπος
Authors: Παπαδοπούλου Πηνελόπη
Published: August 2021

Η λεκάνη του Σουσακίου παρουσιάζει πολύπλοκη στρωματογραφία εξαιτίας της συνεχούς πλευρικής αλλαγής των περιβαλλόντων απόθεσης και της σύνθετης τεκτονικής. Σκοπός της διατριβής είναι η καταγραφή και εξακρίβωση της στρωματογραφικής ακολουθίας των ιζημάτων που γειτνιάζουν με ομάδα ηφαιστειακών πετρωμάτων που προέρχονται από το ηφαίστειο του Σουσακίου, η ανάλυση των παραγόντων που επηρέασαν το παλαιοπεριβάλλον απόθεσής τους, χρησιμοποιώντας μικροπαλαιοντολογική ανάλυση – με χρήση κυρίως της ομάδας των Οστρακωδών- και παλυνολογική ανάλυση, καθώς και η χρονοστρωματογραφική και τεκτονική ανάλυση της περιοχής μελέτης και η ανάλυση των οργανογενών ιζημάτων. Κατασκευάστηκαν και συσχετίστηκαν οι στρωματογραφικές στήλες των τομών μελέτης, οι οποίες αποτελούνται κυρίως από εναλλαγές μαργαϊκών ιζημάτων, άμμων και κροκαλοπαγών με παρεμβολές οργανογενών ιζημάτων, στρωμάτων γύψου και διατομιτών. Για την κατανόηση της εξέλιξης της λεκάνης του Σουσακίου έγινε προσπάθεια συσχετισμού τοπικών παραγόντων που επηρέασαν τα χερσαία και λιμνοθαλάσσια περιβάλλοντα ιζηματογένεσης -όπως ο μαγματισμός και η τεκτονική- και παραγόντων όπως οι περιοδικές αλλαγές του κλίματος. Τα ιζήματα αυτά έχουν ηλικία Γελάσιο-Κ. Καλάβριο και παρουσιάζουν κυκλικότητα.
Η πρωτεΐνη Smyd3 δρα ως μεταγραφικός ενισχυτής γονιδίων που προάγουν την καρκινογένεση του ήπατος και του παχέος εντέρου
Authors: Σαρρής Μιχαήλ
Published: August 2021

Η Smyd3 πρωτεΐνη είναι μία μεθυλοτρανσφεράση η λειτουργία της οποίας εμπλέκεται στην καρκινογένεση. Στην παρούσα μελέτη δείχνουμε ότι η έκφραση της Smyd3 στα ποντίκια απαιτείται για την χημικά επαγόμενη ανάπτυξη καρκίνου του ήπατος και του παχέως εντέρου. Στα όργανα αυτά η Smyd3 λειτουργεί στον πυρήνα όπου ενεργοποιεί τη μεταγραφή πολλών ρυθμιστικών γονιδίων κλειδιών για τον κυτταρικό πολλαπλασιασμό, την επιθηλιακή σε μεσεγχυματική μετάβαση, το JAK/Stat3 ογκογόνο μονοπάτι καθώς και τα c-myc και β-catenin ογκογονίδια. Η Smyd3 αλληλεπιδρά με H3K4Me3-τροποποιημένες ουρές ιστονών, με την αλληλεπίδραση αυτή να συμβάλει στην στρατολόγησή της στον υποκινητή των περισσότερων μεταγραφικά ενεργών γονιδίων. Η πυκνότητα πρόσδεσης στα γονίδια στόχους συσχετίζεται θετικά με την αυξημένη πυκνότητα της RNA Πολυμεράσης ΙΙ και τα αντίστοιχα ενεργοποιητικά μεταγραφικά αποτελέσματα. Παρά την ευρεία της γενωμική διανομή στους υποκινητές, η ενισχυτική μεταγραφική λειτουργία της Smyd3 περιορίζεται σε ένα συγκεκριμένο σύνολο γονιδίων των οποίων η έκφραση ενεργοποιείται ειδικά κατά τη διάρκεια της καρκινογένεσης.
Ποιότητα ζωής μετά ριζική προστατεκτομή
Authors: Λιάκουρας Χρήστος
Published: August 2021

Η ριζική προστατεκτομή είναι μία μείζονος βαρύτητας επέμβαση η οποία δεν στερείται μετεγχειρητικών επιπλοκών. Παρόλα αυτά αναφέρεται να μην επηρεάζει τη γενική ποιότητα ζωής. Από ένα σύνολο 441 ασθενών, μόλις 283 απάντησαν σε όλα τα ερωτηματολόγια. Αυτή η σημαντική απώλεια ασθενών επιμέρους αποδίδεται στο μεγάλο μήκος των ερωτηματολογίων που χρησιμοποιήθηκαν. Επιπρόσθετα, κάποιοι ασθενείς που υποβλήθηκαν σε ριζική προστατεκτομή εξαιρέθηκαν λόγω υποτροπής της νόσου. Στην δική μας μελέτη, η συναισθηματική κατάσταση ήταν σημαντικά βελτιωμένη 2 χρόνια μετά την ριζική προστατεκτομή. Το γεγονός αυτό μπορεί να αποδοθεί σε πολλούς παράγοντες. Από τη μία πλευρά, τα προ θεραπείας ερωτηματολόγια απαντήθηκαν μόλις 2 εβδομάδες πριν την επέμβαση, τη χρονική στιγμή που σημαντικό στρες λόγω του προσφάτως διαγνωσθέντος καρκίνου ήταν παρόν. Από την άλλη πλευρά, τα μετεγχειρητικά ερωτηματολόγια συμπληρώθηκαν δύο χρόνια μετά την επέμβαση από ασθενείς ελεύθερους νόσου, ελάχιστων μετεγχειρητικών επιπλοκών των οποίων ο καρκίνος ήταν ένα κακό παρελθοντικό όνειρο. Η γενική ποιότητα ζωής μετά ριζική προστατεκτομή δεν επηρεάστηκε. Δύο χρόνια μετά την επέμβαση τα αποτελέσματα των ασθενών επανήλθαν στα των ομάδων αναφοράς και δεν διέφεραν από αυτά των ανδρών ίδιας ηλικίας χωρίς καρκίνο προστάτη
Παραγωγή κυτταροκινών από το ολικό αίμα υγιών ενηλίκων και ασθενών μετά από διέγερση με λιποτειχοϊκό οξύ και πεπτιδογλυκάνη
Authors: Τσίγκου Ευδοξία
Published: August 2021

Εισαγωγή: Υπάρχουν μελέτες που καταδεικνύουν διαταραγμένη ανοσιακή απάντηση διαφόρων ομάδων ασθενών ευπαθών σε λοιμώξεις, οι οποίες στηρίζονται σε διέγερση του ανοσιακού συστήματος με ενδοτοξίνη των gram-αρνητικών μικροβίων. Σκοπός της παρούσας μελέτης ήταν η αξιολόγηση της βασικής ανοσολογικής κατάστασης ασθενών ευπαθών σε λοιμώξεις και της ανοσολογικής τους αντίδρασης, μετά διέγερση με συστατικά του τοιχώματος των gram-θετικών μικροβίων.Υλικό-Μέθοδος: Κατά την αρχική φάση της μελέτης ελήφθη αίμα από 8 υγιείς εθελοντές και διαμορφώθηκαν οι καμπύλες δόσης-απόκρισης και χρόνου-απόκρισης με εφαρμογή διαφόρων δόσεων λιποτειχοϊκού οξέος (LTA) και πεπτιδογλυκάνης (PepG), για ποικίλα χρονικά διαστήματα. Ο βέλτιστος χρόνος επώασης ήταν 8 ώρες και η βέλτιστη δόση του LTA 1 μg/ml, ενώ της PepG 10 μg/ml.Στη δεύτερη φάση της μελέτης ελήφθη αίμα από 10 υγιείς εθελοντές, 10 αιμοκαθαιρόμενους ασθενείς με τελικού σταδίου ΧΝΑ αμέσως προ της συνεδρίας αιμοκάθαρσης, 10 ασθενείς με ΣΔ τύπου ΙΙ και τιμή γλυκοζυλιωμένης αιμοσφαιρίνης >6,5% και 10 βαριά πάσχοντες ασθενείς στη δεύτερη ημέρα νοσηλείας τους, που εμφάνιζαν SIRS μη σηπτικής αιτιολογίας και είχαν APACHE II score ≥ 25. Κατόπιν κατάλληλης επεξεργασίας τα δείγματα επωάσθηκαν με 1 μg LTA για 8 ώρες και διατηρήθηκαν σε θερμοκρασία -20οC μέχρι τη μέτρηση των κυτταροκινών TNF-α, IL-6, IL-1β και IL-10 με μέθοδο ELISA. Τα αποτελέσματα παρουσιάζονται ως μέσες τιμές ± SEM, η μεταβολή της κάθε κυτταροκίνης ανά ομάδα ασθενών εκτιμήθηκε με Student’s t-test και οι διαφορές μεταξύ των τεσσάρων ομάδων με δοκιμασία A-NOVA προσαρμοσμένη για πολλαπλές συγκρίσεις κατά το Tukey test. Για την ανάλυση των δεδομένων χρησιμοποιήθηκε το στατιστικό πρόγραμμα Graph Pad 4.0.Αποτελέσματα: Οι βασικές τιμές των κυτταροκινών στις τρεις ομάδες ασθενών ήταν αυξημένες σε σχέση με την ομάδα ελέγχου, όμως μόνο για την ομάδα των βαριά πασχόντων η διαφορά ήταν στατιστικά σημαντική. Ο λόγος IL-10/IL-6 βρέθηκε ήταν 0,22, 0,51 και 1,24 στους υγιείς εθελοντές, ESRD και DM ασθενείς, αντίστοιχα, και 2,46 στους ασθενείς της ΜΕΘ. Σε όλες τις ομάδες εξετασθέντων τα επίπεδα των κυτταροκινών αυξήθηκαν σημαντικά μετά τη διέγερση με LTA, αν και στους βαριά πάσχοντες η μεταβολή ήταν αρκετά μικρότερη. Συμπεράσματα: Οι χρόνιοι νεφροπαθείς και οι σακχαροδιαβητικοί ασθενείς βρίσκονται σε προφλεγμονώδη κατάσταση, ενώ στους βαριά πάσχοντες ασθενείς ελέγχεται μικτή προφλεγμονώδης-αντιφλεγμονώδης αντίδραση με αυξημένα επίπεδα τόσο των προφλεγμονωδών όσο και των αντιφλεγμονωδών κυτταροκινών και με αυξημένο ρόλο IL-10/IL-6. Η απάντηση των νεφροπαθών και των διαβητικών στο LTA ελέγχθηκε ικανοποιητική και ανάλογη αυτής των υγιών ατόμων, ενώ αυτή των βαριά πασχόντων υπολείπεται, αντικατοπτρίζοντας πιθανά την κατάσταση σχετικής ανοσοπαράλυσης στην οποία βρίσκονται.
Πολιτισμική και γλωσσική ετερότητα στο ελληνικό δημοτικό σχολείο
Authors: Προβελεγγίου Δήμητρα
Published: August 2021

Η εργασία διερευνά τον τρόπο που οι καθημερινές πρακτικές των δασκάλων και των παιδιών μεταναστών αλληλεπιδρούν μεταξύ τους εντός της σχολικής τάξης και επηρεάζουν τις στάσεις και τις εκτιμήσεις των μεν και των δε, αλλά και τα αποτελέσματα της διδασκαλίας και της μάθησης. Για αυτόν τον σκοπό, η μεθοδολογική προσέγγιση στηρίζεται στην παρατήρηση στο περιβάλλον των τάξεων. Οι υπάρχουσες αφομοιωτικές τάσεις θέτουν τους κανόνες και διαποτίζουν τις καθημερινές πρακτικές στην πλειοψηφία των σχολικών τάξεων. Ως αποτέλεσμα, η εθνοτική προέλευση των παιδιών και ο χρόνος παραμονής τους στην Ελλάδα διαδραματίζουν σημαντικό ρόλο στην αποδοχή τους από τα σχολικά περιβάλλοντα και στη σχολική τους επίτευξη. Ωστόσο, συμπεριληπτικές πρακτικές που μπορεί να υιοθετούν οι δάσκαλοι/ες έχουν θετική επίδραση στη μαθησιακή συμπεριφορά, στο ενδιαφέρον αλλά και στις επιδόσεις των παιδιών μεταναστών και μειώνουν τη διαφορά στα σχολικά τους αποτελέσματα και επιτεύγματα σε σχέση με τα παιδιά του κυρίαρχου πληθυσμού. Επιπλέον, τα ίδια τα παιδιά δεν μένουν παθητικοί αποδέκτες της διδασκαλίας. Αναπτύσσουν μια σειρά συναγωνιστικών και ανταγωνιστικών πρακτικών με τους συμμαθητές/τριές τους και τους δασκάλους/ες τους. Ειδικά πρακτικές που αφορούν στη συνεργασία ανάμεσα στα παιδιά κατά τη διδασκαλία αποδεικνύονται ιδιαίτερα σημαντικές για τα παιδιά των μεταναστών.
Advanced sampling and detecion methods for exhaust particle emissions measurements
Authors: Αμανατίδης Σταύρος
Published: August 2021

Σκοπός της παρούσας διατριβής ήταν η μελέτη και αξιολόγηση προηγμένων μεθόδων δειγματοληψίας και ανίχνευσης για τη μέτρηση σωματιδιακών εκπομπών καυσαερίων από σύγχρονα οχήματα, και η εφαρμογή τους στη διερεύνηση των τεχνολογιών και παραμέτρων οι οποίες τις επηρεάζουν. Η μέθοδος δειγματοληψίας που αξιολογείται είναι ο Καταλυτικός Διαχωριστής, ένας καταλύτης μικρής κλίμακας με δυνατότητες οξείδωσης υδρογονανθράκων και αποθήκευσης θειικών συστατικών. Τα συγκεκριμένα χαρακτηριστικά δίνουν τη δυνατότητα εφαρμογής της συσκευής ως μεθόδου απομάκρυνσης πτητικών σωματιδίων, εναλλακτικής αυτής που ορίζει ο ισχύων ευρωπαϊκός κανονισμός για τη μέτρηση αριθμού στερεών σωματιδίων από κινητήρες και οχήματα. Η παρούσα μελέτη περιλαμβάνει τον λεπτομερή χαρακτηρισμό του καταλυτικού διαχωριστή στο εργαστήριο και αξιολόγηση της απόδοσής του σε τυπικές εφαρμογές μέτρησης. Οι μέθοδος ανίχνευσης σωματιδίων που μελετήθηκε είναι ο αισθητήρας «Pegasor Particle Sensor (PPS)». Η αρχή λειτουργίας του βασίζεται στην ηλεκτρική φόρτιση των σωματιδίων μέσω διάχυσης ιόντων. Ο αισθητήρας βαθμονομήθηκε και έπειτα αξιολογήθηκε σε εφαρμογές μέτρησης σωματιδιακών εκπομπών οχημάτων. Επιπρόσθετα, αναπτύχθηκε μια πρωτότυπη μέθοδος ανίχνευσης σωματιδίων, στην οποία δόθηκε η ενδεικτική ονομασία «dual PPS». Η μέθοδος αυτή δίνει τη δυνατότητα εκτίμησης του μέσου μεγέθους σωματιδίων, βάσει του οποίου μπορεί να γίνει ακριβέστερος υπολογισμός των σωματιδιακών συγκεντρώσεων. Μέσω της εφαρμογής των ανωτέρω μεθόδων δειγματοληψίας και μέτρησης, πραγματοποιήθηκε διερεύνηση των παραμέτρων οι οποίες επηρεάζουν τις σωματιδιακές εκπομπές μηχανοκίνητων οχημάτων. Σε αυτές περιλαμβάνονται οι συσκευές αντιρρύπανσης, ο τύπος κινητήρα, η θερμοκρασία περιβάλλοντος, το προφίλ οδήγησης, και οι τεχνολογίες εξοικονόμησης καυσίμου.
Ανάπτυξη μεθοδολογίας για την αποτίμηση της έκθεσης του αστικού πληθυσμού σε αιωρούμενα σωματίδια
Authors: Χουρδάκης Ελευθέριος
Published: August 2021

Σκοπός της εργασίας ήταν η ανάπτυξη ενός καινοτόμου Συστήματος Διαχείρισης Ποιότητας Αέρα (ΣΔΠΑ), το οποίο έχει ως βάση τη σύζευξη και επιχειρησιακή εφαρμογή μιας επαλληλίας υπολογιστικών εργαλείων. Η συγκεκριμένη υπολογιστική δομή έχοντας ως αφετηρία την περιφερειακή κλίμακα καταλήγει στον υπολογισμό της ποιότητας αέρα σε τοπικό επίπεδο. Πιο συγκεκριμένα, με την αξιοποίηση μιας επαλληλίας υποβιβασμών κλίμακας, το ΣΔΠΑ είναι σε θέση να ενσωματώνει στην υπολογιστική του διαδικασία δεδομένα μετεωρολογίας και συγκεντρώσεων ρύπων από την περιφερειακή κλίμακα και να παράγει αξιόπιστους ωριαίους υπολογισμούς ποιότητας αέρα σε αστική κλίμακα με παράλληλη δυνατότητα εστίασης στο επίπεδο του δρόμου μέσω της χρήσης κατάλληλου εμπειρικού μοντέλου που αναπτύχθηκε στο πλαίσιο της παρούσας εργασίας. Παράλληλα, επιχειρήθηκε εκτενής αξιολόγηση των αποτελεσμάτων της επιχειρησιακής λειτουργίας του ΣΔΠΑ, χρησιμοποιώντας ως μελέτη περίπτωσης την έκδοση του συστήματος που είναι εγκατεστημένη στην Κύπρο. Από τη σύγκριση των επιχειρησιακών αποτελεσμάτων του συστήματος με δεδομένα μετρήσεων τεκμηριώθηκε σε ικανοποιητικό βαθμό η ικανότητα του ΣΔΠΑ να προσομοιώνει τα επίπεδα ρύπανσης στην αστική κλίμακα και στο επίπεδο του δρόμου, ενώ αναγνωρίστηκε και μια σειρά από πιθανές μελλοντικές βελτιωτικές προσθήκες στο μεθοδολογικό πλαίσιο του ΣΔΠΑ.Συμπερασματικά, το ΣΔΠΑ δύναται να αποτελέσει ένα χρήσιμο και επιστημονικά έγκυρο εργαλείο για τους αρμόδιους φορείς στην κατεύθυνση της έγκαιρης προειδοποίησης του πληθυσμού, αλλά και για την αποτροπή επεισοδίων ρύπανσης, συνεισφέροντας στον περιορισμό των επιπτώσεων που τέτοια επεισόδια μπορούν να έχουν στην κατάσταση της υγείας ευπαθών ομάδων πληθυσμού. Επιπλέον, η χρήση του ΣΔΠΑ επιτρέπει τη λήψη αποτελεσματικών μέτρων για τον περιορισμό της ρύπανσης σε βεβαρημένες περιοχές, αλλά και την επεξεργασία σεναρίων για βελτίωση της υφιστάμενης κατάστασης ή την υιοθέτηση εναλλακτικών λύσεων στρατηγικού σχεδιασμού.
Διασφάλιση ποιότητας στη συμβουλευτική και τον επαγγελματικό προσανατολισμό
Authors: Δημητροπούλου Σωτηρία
Published: August 2021

Η παρούσα διατριβή αποτελεί μια συγκριτική βιβλιογραφική έρευνα, στο πλαίσιο της οποίας γίνεται προσπάθεια να διερευνηθεί η σχέση μεταξύ της πολιτικής της Ευρωπαϊκής Ένωσης για την Εκπαίδευση και Κατάρτιση, και ειδικότερα στον χώρο “Συμβουλευτική Σταδιοδρομίας”, και του τρόπου με τον οποίο αυτή γίνεται αντιληπτή και μετουσιώνεται σε πράξη στη χώρα μας, ενώ δίνεται ιδιαίτερη έμφαση στη Διασφάλιση Ποιότητας σε αυτό το πεδίο. Γενικός Σκοπός της έρευνας ήταν να μελετηθεί η εξέλιξη των Πολιτικών στην Ευρωπαϊκή Ένωση πάνω στο υπό συζήτηση θέμα και η εξέλιξη των αντίστοιχων Πολιτικών, αλλά και η πράξη εφαρμογής τους, στην Ελλάδα, στο διάστημα κυρίως από τη συνθήκη της Bologna (1999) και εξής, και να επιχειρηθεί στη συνέχεια μια συγκριτική θεώρησή τους. Όσον αφορά τη Μεθοδολογία, η διατριβή έχει τη μορφή της αξιολογικής έρευνας. Για την υλοποίηση της οποίας επιλέγεται ένα πρωτότυπο μοντέλο που αποτελεί σύνθεση δύο ξεχωριστών μοντέλων, ενός για την Δυναμική Αξιολόγηση και ενός για την Έρευνα. Το μοντέλο που προκύπτει από τη σύνθεση αυτή έχει τη θεωρητική του βάση στη Θεωρία των Συστημάτων και για πρώτη φορά δημιουργήθηκε για την εξυπηρέτηση των σκοπών της θεωρητικής θεμελίωσης της πράξης της Αξιολογικής Έρευνας. Αξιοποιήθηκε κατά βάση η βιβλιογραφική έρευνα, συμπληρούμενη με στοιχεία από άτυπες συνεντεύξεις με στελέχη σε θέσεις κλειδιά των φορέων Διασφάλισης Ποιότητας και Συμβουλευτικής στην Ελλάδα. Το κυριότερο Συμπέρασμα που προκύπτει από την παρούσα έρευνα είναι πως η ευθυγράμμιση της πράξης στην Ελλάδα στον τομέα «Συμβουλευτική και Επαγγελματικός Προσανατολισμός» με τις πολιτικές που προκρίνουν τα Όργανα της Ευρωπαϊκής Ένωσης δεν έχει επιτευχθεί, όσον αφορά την πλειονότητα των δεικτών ποιότητας, ή, όπου έχει, δεν είναι τόσο αρμονική, όσο θα αναμενόταν. Φαίνεται, βέβαια, ότι από ελληνικής πλευράς καταβάλλονται σημαντικές προσπάθειες για υιοθέτηση όσων προτείνονται από τα επίσημα Όργανα της Ευρωπαϊκής Ένωσης, προσπάθειες όμως οι οποίες αντιμετωπίζουν προβλήματα στην υλοποίησή τους λόγω δυσχερειών που οφείλονται στις ευρύτερες συνθήκες μέσα στις οποίες καλείται να λειτουργήσει ο θεσμός στη χώρα μας. Αντίστοιχα, η ποιότητα του θεσμού "Συμβουλευτική και Επαγγελματικός Προσανατολισμός" στη χώρα μας με βάση τους Δείκτες Ποιότητας του Συστήματος που χρησιμοποιήθηκε στην παρούσα έρευνα μπορεί να θεωρηθεί μόνο μερικώς ικανοποιητική.
Μηχανική συμπεριφορά και διάρκεια ζωής κατασκευαστικών στοιχείων σε πολυαξονική κόπωση
Authors: Πίτατζης Νικόλαος
Published: August 2021

Σκοπός της διατριβής ήταν η ανάπτυξη μίας μεθόδου για τον υπολογισμό της εντατικής κατάστασης και της διάρκειας ζωής σε κατασκευαστικά στοιχεία υπό συνθήκες πολυαξονικής κόπωσης. Ο στόχος αυτός επιτεύχθηκε με χρήση προγραμματιστικών εργαλείων και λογισμικών που ανήκουν στη στάθμη του επιστητού και η συναφής προτεινόμενη μέθοδος αξιολογήθηκε μέσω σύγκρισης των υπολογισθέντων διαρκειών ζωής με αντίστοιχα διαθέσιμα πειραματικά αποτελέσματα. Στο πλαίσιο της διατριβής διερευνήθηκε συστηματικά, με εφαρμογή αναλυτικών μεθόδων και της μεθόδου των πεπερασμένων στοιχείων, η ελαστοπλαστική συμπεριφορά λείων δοκιμίων και ατράκτων με εγκοπές υπό συνθήκες μονοαξονικής και πολυαξονικής, αναλογικής και μη-αναλογικής κόπωσης. Αναπτύχθηκε μέσω υπολογιστικού κώδικα μία συναφής μέθοδος παραμετρικής σχεδίασης και ελαστοπλαστικής ανάλυσης με πεπερασμένα στοιχεία και βελτιώθηκαν δύο διεθνώς αναγνωρισμένες μέθοδοι αναλυτικού υπολογισμού εντατικής κατάστασης σε κατασκευαστικά στοιχεία υπό συνθήκες πολυαξονικής κόπωσης. Επίσης, αναπτύχθηκε μία μέθοδος για την αξιολόγηση της βλάβης που επιφέρουν οι πολυαξονικές ελαστοπλαστικές παραμορφώσεις και τάσεις στις κρίσιμες προς αστοχία περιοχές. Από τη σύγκριση των υπολογιστικών αποτελεσμάτων με αντίστοιχα πειραματικά αποτελέσματα, διαφαίνεται η πολύ ικανοποιητική προσεγγιστική ακρίβεια της προτεινόμενης μεθόδου στον υπολογισμό της διάρκειας ζωής κατασκευαστικών στοιχείων σε πολυαξονική κόπωση, αλλά και η σαφής βελτίωσή της σε σχέση με τις μεθόδους των οποίων αποτελεί αναβάθμιση.
Πειραματικό μοντέλο πολυτραυματία
Authors: Μπαξεβάνος Νικόλαος
Published: August 2021

Οι σοβαρά τραυματισμένοι ασθενείς αντιμετωπίζουν αυξημένο κίνδυνο για τηνανάπτυξη οργανικής ανεπάρκειας ως αποτέλεσμα μιας υπέρμετρηςφλεγμονώδους ανταπόκρισης που μπορεί να επιβαρυνθεί από τη βακτηριακήαλλόθεση. Ένα πειραματικό πρότυπο τραύματος σε κονίκλουςχρησιμοποιήθηκε για τη διερεύνηση της επίδρασης της βακτηριακήςαλλόθεσης στην επιβίωση και στη φλεγμονώδη ανταπόκριση. Στην παρούσαεργασία σαράντα ένας κόνικλες διαχωρίστηκαν σε δύο ομάδες: Α. κόνικλοιστους οποίους έγινε μόνο διατομή του έξω πλατέος μηριαίου μυ (εικονικόχειρουργείο) και Β, κόνικλοι στους οποίους προκλήθηκε κάταγμα στο μηριαίοοστό (τραυματισμός). Έγινε καταγραφή των ζωτικών σημείων και τηςεπιβίωσης, μετρήθηκαν οι κυκλοφορούσες στον ορό ενδοτοξίνες (LPS) καιδιενεργήθηκαν κυτταρικές καλλιέργειες μετά από νεκροτομή. Μια υποομάδαζωικών προτύπων θυσιάστηκε 48 ώρες μετά τον τραυματισμό: μετρήθηκαν οιτιμές LPS από δείγματα που λήφθηκαν από την κοιλιακή αορτή και τηνπυλαία φλέβα, ο ρυθμός απόπτωσης των σπληνικών κυττάρων μεκυταρρομετρία ροής και επίσης υπολογίστηκε η ex vivo παραγωγή τουπαράγοντα νέκρωσης α (TNF-α) σε κύτταρα που προέρχονταν από τοσπλήνα. Το βακτηριακό φορτίο ήταν αυξημένο στα ζωικά πρότυπα πουαπεβίωσαν ταχέως, δηλαδή μέσα στις πρώτες 48 ώρες μετά τον τραυματισμόσε σχέση με τα πειραματικά πρότυπα που απεβίωσαν όψιμα. Οι τιμές LPSαπό την πυλαία φλέβα ήταν αυξημένες στις 48 ώρες στους κονίκλους πουυπέστησαν κάταγμα συγκριτικά με τους κονίκλους που υποβλήθηκαν σεεικονικό χειρουργείο. Δεν ανιχνεύθηκε διαφορά στο ποσοστό της απόπτωσηςτων προερχόμενων από το σπλήνα μακροφάγων ή λεμφοκυττάρων ανάμεσαστις ομάδες τραυματισμού και εικονικού χειρουργείου. Μετά από διέγερση μεLPS ή φυτοαιμαγλουτινίνη (PHA), η παραγωγή TNFα από σπληνικά κύτταραπου προέρχονταν από κονίκλους που υπέστησαν κάταγμα ήταν υψηλότερησε σχέση με αυτή των αντίστοιχων κυττάρων κονίκλων που υποβλήθηκαν σεεικονικό χειρουργείο. Συμπεραίνεται ότι η βακτηριακή αλλόθεση επάγει τηνπροφλεγμονώδη αντίδραση και συσχετίζεται με την έλευση ταχέως θανάτουκατά το σοβαρό τραυματισμό.
Ανάπτυξη τροποποιημένων υλικών για καταλυτικές εφαρμογές
Authors: Παπαστεργίου Μαρία
Published: August 2021

Η οξείδωση υδρογονανθράκων από ετερογενή καταλυτικά συστήματα μετάλλων μετάπτωσης με χρήση H2O2 ως οξειδωτικού παρουσιάζει ιδιαίτερο ενδιαφέρον για δύο λόγους α) το H2O2 είναι φθηνό οξειδωτικό μέσο, εύκολα διαθέσιμο και φιλικό προς το περιβάλλον αφού το μοναδικό παραπροϊόν του είναι το νερό και β) οι ετερογενοποιημένοι καταλύτες πλεονεκτούν σε σχέση με τους αντίστοιχους ομογενείς λόγω της εύκολης ανάκτησής τους που οδηγεί στην ανακύκλωσή τους και κατά συνέπεια στην ελαχιστοποίηση των παραγόντων που επιβαρύνουν το περιβάλλον.Στο πρώτο μέρος της παρούσας εργασίας παρουσιάζεται η διαδικασία ακινητοποίησης συμπλόκων μαγγανίου και χαλκού σε επιφάνεια κολλοειδούς SiO2 και σε ενεργό άνθρακα. Η ετερογενοποίηση των συγκεκριμένων συμπλόκων πραγματοποιήθηκε μέσω ομοιοπολικής σύνδεσης οργανικών υποκαταστατών, οι οποίοι είναι βάσεις του Schiff με τα παραπάνω υλικά υποστήριξης. Οι οργανικοί υποκαταστάτες χαρακτηρίστηκαν με φασματοσκοπία υπερύθρου (FTIR), φασματοσκοπία υπεριώδους-ορατού (UV-vis), φασματοσκοπία μάζας (MS) και φασματοσκοπία NMR. Επιπλέον ο χαρακτηρισμός των ετερογενοποιημένων καταλυτών μαγγανίου και χαλκού έλαβε χώρα με φασματοσκοπία υπερύθρου (FTIR), φασματοσκοπία υπεριώδους-ορατού (UV-vis), θερμική ανάλυση (TG-DTA), περίθλαση ακτίνων-Χ (XRD), ποροσιμετρία (BET) και φασματοσκοπία Raman.Τα υποστηριγμένα σύμπλοκα MnII μελετήθηκαν και αξιολογήθηκαν στην καταλυτική οξείδωση αλκενίων με ενεργοποίηση του H2O2 παρουσία οξικού αμμωνίου ως συγκαταλύτη, επιδεικνύοντας αξιόλογη καταλυτική δραστικότητα και εκλεκτικότητα. Μελετήθηκε η χρονική εξέλιξη των καταλυτικών αντιδράσεων καθώς επίσης και η ανακυκλωσιμότητά τους. Τέλος, ακολούθησε η σύγκριση των ετερογενών καταλυτικών συστημάτων μαγγανίου με τα αντίστοιχα ομογενή, με τα πρώτα να πλεονεκτούν σε κάποιες περιπτώσεις ως προς την συνολική απόδοση προϊόντων και την ανακυκλωσιμότητά τους.Οι ετερογενείς καταλύτες χαλκού χρησιμοποιήθηκαν για την οξείδωση αλκανίων με χρήση H2O2 ως οξειδωτικού. Μελετήθηκε η επίδραση της ποσότητας του καταλύτη, του διαλύτη, του οξειδωτικού και του υποστρώματος καθώς επίσης και της θερμοκρασίας με σκοπό την διερεύνηση των βέλτιστων καταλυτικών συνθηκών για την διεξαγωγή των αντιδράσεων οξείδωσης. Ως προϊόντα παρήχθησαν οι αντίστοιχες αλκοόλες και κετόνες. Επιπλέον μελετήθηκε η χρονική εξέλιξη των καταλυτικών αντιδράσεων και η σταθερότητα των παραπάνω υποστηριγμένων συμπλόκων CuII. Αξιόλογη ανακυκλωσιμότητα εμφάνισαν τα ακινητοποιημένα σύμπλοκα χαλκού σε επιφάνεια κολλοειδούς SiO2, αφού επαναχρησιμοποιήθηκαν για τουλάχιστον εφτά φορές.Τέλος, πραγματοποιήθηκαν φασματοσκοπικές μετρήσεις EPR για τα παραπάνω ετερογενή καταλυτικά συστήματα μαγγανίου και χαλκού με σκοπό να διερευνηθεί η οξειδωτική κατάσταση και ο τρόπος ένταξης των MnII και CuII καθώς επίσης και για να είμαστε σε θέση να προτείνουμε μηχανισμούς οξείδωσης των αλκενίων και αλκανίων αντίστοιχα.
Διερεύνηση του ρόλου του υποδοχέα FXR σε συσχέτιση με τα ογκογονίδια k Ras, c Myc και την τελομεράση στο αδενοκαρκίνωμα του παχέως εντέρου σε ιστικές μικροσυστοιχίες
Authors: Γεωργακόπουλος Γεώργιος
Published: August 2021

ΣκοπόςΗ διερεύνηση του ρόλου του υποδοχέα FxR με εκείνη των ογκογονιδίων k-ras, c-myc και της τελομεράσης (h-tert) στο αδενοκαρκίνωμα του παχέος εντέρου σε πρωτεϊνικό επίπεδο και o συσχετισμός της έκφρασης τους με διάφορες κλινικοπαθολογοανατομικές παραμέτρους. (φύλο, ηλικία, βαθμό διαφοροποίησης, στάδιο της νόσου, τοπογραφία του όγκου, τη μέγιστη διάμετρο του όγκου).ΜεθοδολογίαΤο υλικό μας αφορούσε σε κύβους παραφίνης εξήντα (n=60) σποραδικά πρωτοπαθή αδενοκαρκινώματα παχέους εντέρου προϊόντα τοπικής ή εκτεταμένης κολεκτομής Χρησιμοποιήθηκε το σύστημα ιστικής μικρο¬συστοιχιακής δημιουργίας ΑΤΑ 100 και συγκροτήθηκαν τρεις κύβοι παραφίνης με ενσωματωμένο το σύνολο των 60 όγκων ( ιστικων κυλινδρων διαμετρου 1.5mm). Επακολούθησε μικροτόμηση και χρώση με ηωσίνη-αιματοξυλίνη(Η&Ε) των τελικων κυβων. Πραγματοποιήθηκε ανοσοϊστοχημεία χρησιμοποιώντας anti-FxR, anti-htert, anti-cmyc και anti-kras αντισώματα. Ψηφιακή ανάλυση εικόνας εφαρμό¬στηκε για τον υποδοχέα fxr, τα ογκογονίδια c-myc, k-ras και το μόριο h-tert.Ακολουθησε στατιστικη αναλυση με το λογισμικο Spss Statistics 20.ΑποτελέσματαΠροέκυψε ότι υπάρχουν ισχυρες συσχέτισεις μεταξύ των παρακάτω: FxR και c-myc (p=0,01), c-myc και της διαφο¬ροποίησης των εξεταζόμενων νεοπλασμάτων(p=0,021), c-myc με k-ras (p=0,026), c-myc με την τελομεράση (p=0,001), k-ras με την τελομεράση(p=0,025) , μεταξύ FxR και ηλικίας(p=0,022) και μεταξύ τελομεράσης και διαμέτρου του όγκου(p=0,039). Δεν βρέθηκε συσχέτιση του FxR με την τελομεράση και το k-ras.,ΣυμπεράσματαΗ παρούσα κλινικοεργαστηριακή μελέτη ήταν η πρώτη που συσχέτισε την υποέκφραση του FxR με τους ογκογενετικούς μηχανισμούς σε ανθρώπινους ιστούς (παχύ έντερο) Διαπιστώθηκε ότι η υποέκφραση του FxR είναι έκδηλη στην πλειονότητα των περιστατικών του καρκίνου του παχέος εντέρου(53/60 ή 88,3%) και πιθανώς σχετίζεται άμεσα με την ανάπτυξη του καρκίνου του παχέος εντέρου στον άνθρωπο.Ανευρέθηκε σαφή συσχέτιση για πρώτη φορά στον ανθρώπινο ιστό μεταξύ του FxR και του c-myc. Επίσης βρέθηκε συσχέτιση του c-myc και της διαφοροποίησης των εξεταζόμενων νεοπλασμάτων. Συνεπώς υπάρχουν και έτεροι ανεξερεύνητοι δρόμοι μέσα από τους οποίους η συσχέτιση του FxR με το c-myc σχετίζονται με τη γενικότερη αποσταθεροποίηση του κυτταρικού κύκλου.Πιθανόν η στοχευμένη ενεργοποίηση του FXR στα πρώιμα στάδια να έχει προληπτική δράση για τον καρκίνο του παχέος εντέρου, έχοντας έτσι μία ακόμα θεραπευτική επιλογή για το αδενοκαρκίνωμα του παχέος εντέρου.
The development of aquaticity through water game activities in school children
Authors: Βαρβέρη Δανάη
Published: August 2021

Αυτή η διδακτορική διατριβή αποτελεί μια ολοκληρωμένη προσέγγιση για το θέμα της «Ανθρώπινης Υδροβιότητας». Μέχρι πρόσφατα, ο όρος υδροβιότητα χρησιμοποιούταν εμπειρικά, από κολυμβητές και προπονητές του υγρού στίβου και των θαλάσσιων αθλημάτων για να περιγράψουν χαρακτηριστικά όπως «άνεση» «απόδοση», «πλευστότητα» και «ηρεμία» μέσα στο νερό ενώ για τους ελεύθερους δύτες ο όρος «υδροβιότητα» αναφέρεται στην ικανότητα του δύτη να καταδυθεί σε μεγάλο βάθος και να έχει ψυχική ηρεμία και συγκέντρωση την ώρα της προσπάθειας. Εκτός από την παρούσα μεταπτυχιακή διατριβή, δεν υπάρχουν άλλα επιστημονικά στοιχεία και άρθρα που να εξετάζουν το θέμα της ανθρώπινης υδροβιότητας. Οι σκοποί της παρούσας διδακτορικής διατριβής ήταν, να προσδιορισθεί ο όρος " Υδροβιότητα ", να αναπτυχθεί ένα τεστ για την αξιολόγηση των επιπέδων υδροβιότητας στους ανθρώπους και να διερευνηθεί κατά πόσον η υδροβιότητα, μπορεί να βελτιωθεί με την εφαρμογή ενός προγράμματος παρέμβασης.
Το αδίκημα της παιδικής πορνογραφίας και η αντιμετώπισή του από τα ποινικά συστήματα των χωρών της νοτιοανατολικής Ευρώπης
Authors: Καραθάνος Λυσίμαχος
Published: August 2021

Το φαινόμενο της παιδικής πορνογραφίας μαστίζει σήμερα τις σύγχρονες κοινωνίες κατατρώγοντας μεθοδικά και καταστροφικά τα ήδη τρωθέντα από πολλές άλλες συντρέχουσες αιτίες θεμέλιά τους. Η άγνοια όμως του νομικού καθεστώτος και της όποιας απάντησης επιφύλασσαν ενδεχομένως στο φαινόμενο αυτό οι εθνικοί νομοθέτες των χωρών που μας περιβάλλουν έδωσε το ερέθισμα για την παρούσα διατριβή. Κρίθηκε απαραίτητο να φωτίσουμε το φαινόμενο εξετάζοντάς το από το αρχικό σημείο δημιουργίας του. Δώσαμε προσοχή τόσο στο χαρακτήρα του δράστη, όσο και στα μέσα που σήμερα χρησιμοποιεί. Παρουσιάσαμε την απάντηση που διαμόρφωσε η διεθνής κοινότητα στο φαινόμενο. Εξετάσαμε την διαχρονική θέση του Έλληνα νομοθέτη απέναντι στο πρόβλημα μέχρι την κατασταλαγμένη σημερινή του στάση και κυρίως αποδυθήκαμε σε έναν αγώνα ανεύρεσης, συλλογής και επικαιροποίησης των εθνικών σχετικών νομοθεσιών των χωρών της νοτιοανατολικής Ευρώπης. Τέλος μελετήσαμε και αξιολογήσαμε το εκάστοτε ποινικονομοθετικό καθεστώς των χωρών αυτών και αφού το συγκρίναμε με τις απαιτήσεις που επιτάσσει το διεθνές νομοθετικό καθεστώς προστασίας των ανηλίκων, παραθέσαμε συγκεντρωτικά τις όποιες αποκλίσεις, προσφέροντας έτσι στον οποιοδήποτε μελετητή την δυνατότητα μιας άμεσης εκτίμησης της κατάστασης στην οποία ευρίσκονται οι εθνικοί νομοθέτες των κρατών της Ν.Α. Ευρώπης σε σχέση με το υπό έρευνα φαινόμενο. Διατηρούμε για τους λόγους αυτούς την -όχι αιθεροβάμονα, ελπίζω- προσδοκία πως η παρούσα διατριβή μπορεί έστω και στο ελάχιστο να συμβάλλει στην καταπολέμηση του φαινόμενου, αφού πλέον καθίσταται άμεσα δυνατός και επιτεύξιμος ο επίκαιρος συντονισμός στο ταχύ βήμα που πρέπει να αναπτύξουν οι νομοθέτες των χωρών της Ν.Α. Ευρώπης, σε αυτόν τον αγώνα δρόμου για την κατάκτηση του στόχου που είναι ασφαλώς η πάταξη του φαινόμενου.